CELEX: 32019D2174
Language: el
Date: 2019-12-17 00:00:00
Title: Εκτελεστική απόφαση (ΕΕ) 2019/2174 της Επιτροπής της 17ης Δεκεμβρίου 2019 σχετικά με την ύπαρξη συνθηκών της αγοράς, κατά την έννοια του άρθρου 35 του εκτελεστικού κανονισμού (ΕΕ) 2019/317 της Επιτροπής, όσον αφορά ορισμένες τερματικές υπηρεσίες αεροναυτιλίας στους αερολιμένες Alicante και Ibiza [κοινοποιηθείσα υπό τον αριθμό C(2019) 8919] (Το κείμενο στην ισπανική γλώσσα είναι το μόνο αυθεντικό)

19.12.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 329/95
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/2174 ΤΗΣ ΕΠΙΤΡΟΠΗΣ
         της 17ης Δεκεμβρίου 2019
         σχετικά με την ύπαρξη συνθηκών της αγοράς, κατά την έννοια του άρθρου 35 του εκτελεστικού κανονισμού (ΕΕ) 2019/317 της Επιτροπής, όσον αφορά ορισμένες τερματικές υπηρεσίες αεροναυτιλίας στους αερολιμένες Alicante και Ibiza
         [κοινοποιηθείσα υπό τον αριθμό C(2019) 8919]
         (Το κείμενο στην ισπανική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 550/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004, σχετικά με την παροχή υπηρεσιών αεροναυτιλίας στο πλαίσιο του Ενιαίου Ευρωπαϊκού Ουρανού («κανονισμός για την παροχή υπηρεσιών») (1), και ιδίως το άρθρο 16 παράγραφος 1,
         Έχοντας υπόψη τον εκτελεστικό κανονισμό (ΕΕ) 2019/317 της Επιτροπής, της 11ης Φεβρουαρίου 2019, σχετικά με την καθιέρωση μηχανισμού επιδόσεων και συστήματος χρέωσης τελών στον Ενιαίο Ευρωπαϊκό Ουρανό (2), και ιδίως το άρθρο 35 παράγραφος 3,
         Εκτιμώντας τα ακόλουθα:
         
                     (1)
                  
                  
                     Στις 29 Ιουλίου 2019, η Ισπανία κοινοποίησε στην Επιτροπή την προβλεπόμενη απόφαση του εν λόγω κράτους μέλους, σύμφωνα με την οποία ορισμένες τερματικές υπηρεσίες αεροναυτιλίας στους αερολιμένες Alicante και Ibiza υπόκεινται στις συνθήκες της αγοράς («η προβλεπόμενη απόφαση της Ισπανίας»). Πρόκειται, συγκεκριμένα, για υπηρεσίες εναέριας κυκλοφορίας που αφορούν τον έλεγχο αεροδρομίου. Η προβλεπόμενη απόφαση της Ισπανίας αφορά την τρίτη περίοδο αναφοράς κατά την έννοια του άρθρου 7 παράγραφος 1 του εκτελεστικού κανονισμού (ΕΕ) 2019/317.
                  
               
                     (2)
                  
                  
                     Δυνάμει του άρθρου 35 παράγραφος 3 του εκτελεστικού κανονισμού (ΕΕ) 2019/317 και βάσει λεπτομερούς αξιολόγησης σύμφωνα με τους όρους του παραρτήματος X του εν λόγω κανονισμού, οι ισπανικές αρχές θεωρούν ότι οι σχετικές υπηρεσίες υπόκεινται στις συνθήκες της αγοράς. Οι ισπανικές αρχές συμβουλεύτηκαν εκπροσώπους των χρηστών του εναέριου χώρου, καθώς και άλλα ενδιαφερόμενα μέρη, όπως φορείς εκμετάλλευσης αερολιμένων και παρόχους υπηρεσιών αεροναυτιλίας.
                  
               
                     (3)
                  
                  
                     Στην αξιολόγηση των ισπανικών αρχών συνεκτιμήθηκαν και τα έξι κριτήρια που προβλέπονται στο παράρτημα X του εκτελεστικού κανονισμού (ΕΕ) 2019/317. Σύμφωνα με το σημείο 6 του εν λόγω παραρτήματος, τα προηγούμενα κριτήρια αξιολογήθηκαν μεμονωμένα για κάθε αερολιμένα. Όσον αφορά τα κριτήρια που προβλέπονται στα σημεία 1 και 2 του εν λόγω παραρτήματος, οι ισπανικές αρχές διαπίστωσαν ότι δεν υπήρχαν σημαντικοί φραγμοί που θα εμπόδιζαν πάροχο υπηρεσιών να προσφέρει υπηρεσίες εναέριας κυκλοφορίας που αφορούν τον έλεγχο αεροδρομίου. Στο σχέδιο σύμβασης παροχής υπηρεσιών προβλέπονται οι προϋποθέσεις και οι διαδικασίες υπό τις οποίες οι αερολιμένες μπορούν να καταγγείλουν τη σύμβαση και να μεταβούν στην αυτοεξυπηρέτηση. Από την αξιολόγηση των ισπανικών αρχών προκύπτει επίσης ότι υφίστανται διαδικασίες που επιτρέπουν τη μεταφορά περιουσιακών στοιχείων και προσωπικού σε άλλη εταιρεία. Όσον αφορά το σημείο 3 του παραρτήματος X, επισημαίνεται ότι η Ισπανία διοργάνωσε πρόσκληση υποβολής προσφορών εφαρμόζοντας υφιστάμενη διαδικασία δημόσιου διαγωνισμού για την παροχή των υπό εξέταση υπηρεσιών. Κατά τη χρονική στιγμή διεξαγωγής του διαγωνισμού, υπήρχαν στην Ισπανία οκτώ διαφορετικοί πιστοποιημένοι πάροχοι υπηρεσιών αεροναυτιλίας, οι οποίοι αποτελούσαν αξιόπιστους εναλλακτικούς παρόχους υπηρεσιών που μπορούσαν να λάβουν μέρος στον διαγωνισμό. Ορισμένοι από τους εν λόγω παρόχους είχαν ήδη παράσχει υπηρεσίες αεροναυτιλίας στο παρελθόν. Όσον αφορά το κριτήριο που προβλέπεται στο σημείο 4 του παραρτήματος X, αμφότεροι οι αερολιμένες Alicante και Ibiza υπόκεινται σε εμπορικές πιέσεις και πράγματι υφίσταται έντονος ανταγωνισμός μεταξύ τους για την προσέλκυση τουριστικής κυκλοφορίας. Ο επιλεχθείς προσφέρων είναι διακριτός και ανεξάρτητος από τον τρέχοντα πάροχο υπηρεσιών αεροναυτιλίας κατά τη διαδρομή, άρα διασφαλίζεται ότι έχει χωριστούς λογαριασμούς και εκθέσεις αναφοράς, σύμφωνα με το σημείο 5 του παραρτήματος X.
                  
               
                     (4)
                  
                  
                     Η Επιτροπή εξέτασε την προβλεπόμενη απόφαση της Ισπανίας και την αξιολόγηση στην οποία αυτή βασίζεται και κατέληξε στο συμπέρασμα ότι η αξιολόγηση των συνθηκών της αγοράς για την παροχή υπηρεσιών εναέριας κυκλοφορίας που αφορούν τον έλεγχο αεροδρομίου, όπως κοινοποιήθηκε από την Ισπανία στις 29 Ιουλίου 2019, διενεργήθηκε σύμφωνα με τους όρους που προβλέπονται στο παράρτημα X του εκτελεστικού κανονισμού (ΕΕ) 2019/317.
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η αξιολόγηση των συνθηκών της αγοράς για την παροχή υπηρεσιών εναέριας κυκλοφορίας που αφορούν τον έλεγχο αεροδρομίου στις ισπανικές ζώνες χρέωσης τερματικών τελών στους αερολιμένες Alicante και Ibiza κατά την τρίτη περίοδο αναφοράς κατά την έννοια του άρθρου 7 παράγραφος 1 του εκτελεστικού κανονισμού (ΕΕ) 2019/317, όπως κοινοποιήθηκε από την Ισπανία στις 29 Ιουλίου 2019, διενεργήθηκε σύμφωνα με τους όρους που προβλέπονται στο παράρτημα X του εκτελεστικού κανονισμού (ΕΕ) 2019/317.
         
         
            Άρθρο 2
            Η παρούσα απόφαση απευθύνεται στο Βασίλειο της Ισπανίας.
         
         
            Βρυξέλλες, 17 Δεκεμβρίου 2019.
            
               
                  Για την Επιτροπή
               
               Adina-Ioana VALEAN
               
                  Μέλος της Επιτροπής
               
            
         
         
            (1)  ΕΕ L 96 της 31.3.2004, σ. 10.
         
            (2)  ΕΕ L 56 της 25.2.2019, σ. 1.